

**Συγχαρητήρια από ΚΟΑ σε Στυλιανού και Γιακουμή**

Με δύο χάλκινα μετάλλια επιστρέφει η κυπριακή αποστολή του Καράτε από την Αθήνα, όπου το τριήμερο 13-15 Ιανουαρίου διεχήχθη ένα από τα πέντε τουρνουά που εντάσσονται στη σειρά Κ1 Series Α της Παγκόσμιας Ομοσπονδίας (WKF). Πρόκειται για την πρώτη Παγκόσμια διοργάνωση Καράτε του 2023.

Ο Ματθαίος Στυλιανού κατέκτησε το χάλκινο μετάλλιο στην κατηγορία +84kg και η Θεοδοσία Γιακουμή τερμάτισε επίσης στην τρίτη θέση στην κατηγορία +68kg, επιβεβαιώνοντας την ανοδική πορεία του κυπριακού καράτε!

Ο Κυπριακός Οργανισμός Αθλητισμού συγχαίρει τον Ματθαίο Στυλιανού και την Θεοδοσία Γιακουμή, καθώς επίσης τους προπονητές τους, την Κυπριακή Ομοσπονδία Καράτε και τις οικογένειές τους για τις διακρίσεις τους. Ο Οργανισμός θα συνεχίσει να στηρίζει το καράτε και εύχεται καλή επιτυχία στους καρατέκα μας και στη συνέχεια.